Document ID: /roh_data/filtered/fineweb-2-filterrobots_roh.jsonl.gz/59154

Gia cura che la cumissiun da concurrenza (WEKO) ha cumenzà il 2012 ad intercurir ils cartels en il Grischun, ha era il chantun reagì. El ha per exempel introducì ina glista da check per fastizar cunvegnas da submissiun.
Post extern stgaffescha fidanza
Plinavant ha il chantun endrizzà in post, nua ch'ins po annunziar indizis sin cartels u cunvegnas da pretsch. I sa tracta dentant d'in post intern, entaifer il Departament d'infrastructura, energia e mobilitad (DIEM).
La PUK recumonda uss in post dad ombud extern – independent da l'administraziun. Mo in post neutral procuria per la fidanza necessaria ed eviteschia retegnientschas da propi annunziar corrupziun e cartels, stat scrit en il segund rapport da la PUK.
Ultra da quai recumonda la PUK a la regenza ed a l'administraziun:
- Protocollar per stgaffir segirtad e transparenza: Las infurmaziuns ed ils documents ch’Adam Quadroni aveva dà il 2009 a l’Uffizi da construcziun bassa dal chantun n'èn betg vegnidas protocollads. In protocol fiss stà «da gronda impurtanza», scriva la PUK.
- Communitgar e surpigliar responsabladad: Suenter ch’Adam Quadroni aveva infurmà l’Uffizi da construcziun bassa dal chantun davart il cartel en l’Engiadina, n’eri capità nagut. Persunas en posts decisivs n’èn betg vegnidas infurmadas. La communicaziun ed il senn da responsabladad stoppia urgentamain sa meglierar, pretenda la PUK.
- Plinavant stoppia vegnir francà en la lescha da submissiun l’obligaziun da prevegnir a cartels.
- Collavuraturs che s’occupian da las proceduras da submissiun duain vegnir scolads meglier ed i saja da procurar, che la savida vegnia applitgada en la pratica.
- Tar las offertas da submissiun sajan da trair en consideraziun era criteris sco qualitad e durabladad e betg mo il pretsch pli favuraivel.
- In screening-tool lubeschia da cumparegliar las offertas da submissiun era cun pretschs ordaifer il chantun. I saja dad implementar in tal instrument.
Cartels fan donn
La concurrenza libra procura che mintga offerider emprova da porscher in bun product u servetsch. Sche cartels s’accordan davart pretschs u tgi che survegn ina incumbensa, fraina u impedescha quai la concurrenza. Ina interpresa na sto lura betg pli sa stentar per porscher in meglier product che autras interpresas.
Cartels mainan en general betg mo a pretschs pli auts, mabain sutmineschan era la forza e l’anim d’innovaziun. En in martgà cumpetitiv èn las interpresas sfurzadas da porscher novs products e tecnologias persvadentas e pretschs raschunaivels.
I dat differentas sorts da cartel:
- Interpresas che s’accordan davart pretschs.
- Interpresas che s’accordan davart territoris.
- Interpresas che sa cunvegnan tgi che duai survegnir ina incumbensa en ina procedura da submissiun.